อยากถามคุณว่ามะเร็งลำไส้ใหญ่กับโรคลำไส้ทำงานแปรปรวนต่างกันยังไงคะ??
สวัสดีค่ะ โรคมะเร็งลำไส้ใหญ่นั้น อาการที่สำคัญ ได้แก่ การถ่ายอุจจาระเป็นเลือด หรือเป็นมูกเลือด รู้สึกถ่ายไม่สุด ปวดท้องเรื้อรัง ก้อนอุจจาระเป็นลำเล็กๆ มีท้องเสียสลับกับท้องผูกเรื้อรัง เบื่ออาหาร น้ำหนักลดลงอย่างมีนัยสำคัญ (5% ใน 3 เดือน) อ่อนเพลีย เป็นต้น นอกจากนี้ มะเร็งลำไส้ใหญ่ มักพบในคนอายุมากกว่า 50 ปีขึ้นไป หรือหากพบในอายุน้อย ก็มักจะมีประวัติคนในครอบครัวเป็นมะเร็งลำไส้ใหญ่ หรือมะเร็งเต้านม มะเร็งรังไข่ หรือมะเร็งเยื่อบุโพรงมดลูกส่วนโรคลำไส้แปรปรวนหรือไอบีเอส ไม่ทราบสาเหตุการเกิดโรคที่ชัดเจน มักพบในผู้หญิงมากกว่าผู้ชาย และมักพบในช่วงวัยรุ่นตอนปลายถึงช่วงประมาณอายุ 40 ปี อาการได้แก่ ปวดท้อง แน่นท้อง ท้องอืด เรอบ่อย เวลาถ่ายมักมีลมออกมาด้วย อาจมีท้องผูก หรือท้องเสีย หรือท้องผูกสลับกับท้องเสีย อุจจาระไม่สุด อุจจาระมีมูกปนออกมามาก กลั้นอุจจาระไม่อยู่ หรืออาจรู้สึกเจ็บที่อวัยวะเพศขณะมีเพศสัมพันธ์ในผู้หญิง เป็นต้นดังนั้น จะเห็นได้ว่าอาการของทั้ง 2 โรคอาจคล้ายกัน แต่ต่างกันตรงที่โรคลำไส้แปรปรวน มักไม่ได้ทำให้มีถ่ายเป็นเลือด และมักไม่ได้ทำให้มีน้ำหนักลดลงชัดเจน นอกจากนี้ โรคลำไส้แปรปรวน จะเป็นแบบเรื้อรัง เป็นๆ หายๆ อาการอาจยาวนานหลายปีได้ โดยที่อาการจะไม่ได้รุนแรงขึ้นเรื่อยๆ แบบโรคมะเร็งลำไส้ใหญ่ค่ะ